През 1875 година, след оставката на Ачим Чумич, Данило Стефанович оглавява новото правителство и министерството на вътрешните работи. Правителството на Стефанович подпомага избухналото през същата година въстание в Босна и Херцеговина, като въоръжава и изпраща през границата чети за борба с турците. Противник на либералите и поддържаната от тях конституция от 1869 година, Стефанович съдейства на княз Милан Обренович за разпускане на Скупщината, но, въпреки полицейския натиск върху избирателите и опозиционните кандидати, опитът му да помогне на консерваторите на последвалите избори е напразен. След изборната победа на либералите Стефанович отстъпва властта на кабинет на Стевча Михайлович.